फ्रांसीसी नौसेना प्रमुख की तीन दिवसीय भारत यात्रा, द्विपक्षीय समुद्री सुरक्षा सयोग मजबूत करना उद्देश्य
एडमिरल वांदियर अपने भारतीय समकक्ष एडमिरल आर हरि कुमार के साथ-साथ सेना प्रमुख जनरल एम एम नरवणे और वायुसेना प्रमुख एयर चीफ मार्शल वी आर चौधरी के साथ व्यापक बातचीत करेंगे। इस यात्रा का उद्देश्य द्विपक्षीय समुद्री सुरक्षा सहयोग को और मजबूत करना है।
नयी दिल्ली: फ्रांसीसी नौसेना प्रमुख एडमिरल पियरे वांदियर सोमवार को भारत की तीन दिवसीय यात्रा पर आ रहे हैं। उनकी इस यात्रा का उद्देश्य द्विपक्षीय समुद्री सहयोग को और मजबूत करना है, विशेष रूप से भारत-प्रशांत क्षेत्र में। यह सूचना इस यात्रा के बारे में जानकारी रखने वाले लोगों ने दी है। उनकी यह यात्रा यूक्रेन में संकट के बीच हो रही है, इसलिए उम्मीद है कि दोनों पक्ष हिंद-प्रशांत क्षेत्र पर इस संघर्ष के संभावित प्रभावों पर विचार-विमर्श कर सकते हैं। एडमिरल वांदियर अपने भारतीय समकक्ष एडमिरल आर हरि कुमार के साथ-साथ सेना प्रमुख जनरल एम एम नरवणे और वायुसेना प्रमुख एयर चीफ मार्शल वी आर चौधरी के साथ व्यापक बातचीत करेंगे। उपरोक्त उल्लेखित व्यक्तियों में से एक ने कहा, 'इस यात्रा का उद्देश्य द्विपक्षीय समुद्री सुरक्षा सहयोग को और मजबूत करना है।'फ्रांस के नौसेना प्रमुख की यात्रा विदेश मंत्री एस. जयशंकर की पेरिस की यात्रा के करीब एक महीने बाद हो रही है। पिछले कुछ वर्षों में भारत और फ्रांस के बीच समुद्री सहयोग में बड़ा विस्तार हुआ है। इनपुट- भाषा